短文学网

# 最美纳兰容若诗词，永留心间

时间: 2014-11-27 来源:

纳兰容若被誉为“满清第一才子”，其写的词以“真”取胜，描写的景色逼真传神，让人在读过之后不禁陷入其描绘的景象里。

这位性情中人作出的诗词缘情而旖旎，虽然词作数量不多，但几乎堪称佳作。

就让我们一起品读他的诗词吧！

1、《梦江南》

昏鸦尽，
小立恨因谁？
急雪乍翻香阁絮，
轻风吹到胆瓶梅，
心字已成灰。

2、《赤枣子》

风淅淅，雨织织。
难怪春愁细细添。
记不分明疑是梦，
梦来还隔一重帘。

3、《昭君怨》

暮雨丝丝吹湿，倦柳愁荷风急。
瘦骨不禁秋，总成愁。
别有心情怎说。未是诉愁时节。
谯鼓已三更，梦须成。

4、《画堂春》

一生一代一双人，争教两处销魂。
相思相望不相亲，天为谁春？
浆向蓝桥易乞，药成碧海难奔。
若容相访饮牛津，相对忘贫。

5、《菩萨蛮》

萧萧几叶风兼雨，离人偏识长更苦。
欹枕数秋天，蟾蜍下早弦。
夜寒惊被薄，泪与灯花落。
无处不伤心，轻尘在玉琴。

6、《明月棹孤舟·海淀》

一片亭亭空凝伫。趁西风霓裳偏舞。
白鸟惊飞，菰蒲叶乱，断续浣纱人语。
丹碧驳残秋夜雨。风吹去采菱越女。
辘轳声断，昏鸦欲起，多少博山情绪。

7、《如梦令》

正是辘轳金井，满砌落花红冷。
蓦地一相逢，心事眼波难定。
谁省，谁省。从此簟纹灯影。

8、《生查子》

东风不解愁，偷展湘裙衩。
独夜背纱笼，影着纤腰画。
爇尽水沉烟，露滴鸳鸯瓦。
花骨冷宜香，小立樱桃下。

9、《又》

惆怅彩云飞，碧落知何许？
不见合欢花，空倚相思树。
总是别时情，那得分明语。
判得最长宵，数尽厌厌雨。

10、《浣溪沙》

记绾长条欲别难。
盈盈自此隔银湾。
便无风雪也摧残。
青雀几时裁锦字，
玉虫连夜剪春幡。
不禁辛苦况相关。

11、《又》

谁念西风独自凉，
萧萧黄叶闭疏窗。
沉思往事立残阳。
被酒莫惊春睡重，
赌书消得泼茶香。
当时只道是寻常。

12、《浣溪沙》

残雪凝辉冷画屏。
落梅横笛已三更，
更无人处月胧明。
我是人间惆怅客，
知君何事泪纵横。
断肠声里忆平生。

13、《临江仙》

丝雨如尘云着水，嫣香碎拾吴宫。
百花冷暖避东风，酷怜娇易散，燕子学偎红。
人说病宜随月减，恹恹却与春同。
可能留蝶抱花丛，不成双梦影，翻笑杏梁空。

14、《酒泉子》

谢欲荼蘼，一片月明如水。
篆香消，犹未睡，早鸦啼。
嫩寒无赖罗衣薄，休傍阑干角。
最愁人，灯欲落，雁还飞。

15、《清平乐》

将愁不去，秋色行难住。
六曲屏山深院宇，日日风风雨雨。
雨晴篱菊初香，人言此日重阳。
回首凉云暮叶，黄昏无限思量。

16、《减字木兰花》

相逢不语，一朵芙蓉着秋雨。
小晕红潮，斜溜鬟心只凤翘。
待将低唤，直为凝情恐人见。
欲诉幽怀，转过回阑叩玉钗。

17、《摊破浣溪沙》

风絮飘残已化萍，泥莲刚倩藕丝萦；
珍重别拈香一瓣，记前生。
人到情多情转薄，而今真个悔多情；
又到断肠回首处，泪偷零。

18、《减字木兰花·新月》

晚妆欲罢，更把纤眉临镜画。
准待分明，和雨和烟两不胜。
莫教星替，守取团圆终必遂。
此夜红楼，天上人间一样愁。

19、《临江仙·寒柳》

飞絮飞花何处是？层冰积雪摧残。
疏疏一树五更寒。爱他明月好，憔悴也相关。
最是繁丝摇落后，转教人忆春山。
湔裙梦断续应难。西风多少恨，吹不散眉弯。

20、《点绛唇》

小院新凉，晚来顿觉罗衫薄。
不成孤酌，形影空酬酢。
萧寺怜君，别绪应萧索。
西风恶，夕阳吹角，一阵槐花落。

21、《长相思》

山一程，水一程，
身向逾关那畔行，夜深千帐灯。
风一更，雪一更，
聒碎乡心梦不成，故园无此声。

22、《清平乐》

烟轻雨小，望里青难了。
一缕断虹垂树杪，又是乱山残照。
凭高目断征途，暮云千里平芜。
日夜河流东下，锦书应托双鱼。

23、《清平乐·发汉儿村题壁》

参横月落，客绪从谁托。
望里家山云漠漠，似有红楼一角。
不如意事年年，消磨绝塞风烟。
输与五陵公子，此时梦绕花前。

24、《渔父》

收却纶竿落照红，
秋风宁为翦芙蓉。
人淡淡，水蒙蒙，
吹入芦花短笛中。

25、《点绛唇·咏风兰》

别样幽芬，更无浓艳催开处。
凌波欲去，且为东风住。
忒煞萧疏，怎耐秋如许？
还留取，冷香半缕，第一湘江雨。

26、《眼儿媚·咏梅》

莫把琼花比澹妆，谁似白霓裳。
别样清幽，自然标格，莫近东墙。
冰肌玉骨天分付，兼付与凄凉。
可怜遥夜，冷烟和月，疏影横窗。

27、《临江仙·孤雁》

霜冷离鸿惊失伴，有人同病相怜。
拟凭尺素寄愁边，愁多书屡易，双泪落灯前。
莫对月明思往事，也知消减年年。
无端嘹唳一声传，西风吹只影，刚是早秋天。

28、《卜算子·新柳》

娇软不胜垂，瘦怯那禁舞。
多事年年二月风，翦出鹅黄缕。
一种可怜生，落日和烟雨。
苏小门前长短条，即渐迷行处。

29、《采桑子》

非关癖爱轻模样，冷处偏佳。
别有根芽，不是人间富贵花。
谢娘别后谁能惜，飘泊天涯。
寒月悲笳，万里西风瀚海沙。

30、《于中好》

独背残阳上小楼，谁家玉笛韵偏幽。
一行白雁遥天暮，几点黄花满地秋。
惊节序，叹沉浮，秾华如梦水东流。
人间所事堪惆怅，莫向横塘问旧游。

31、《南乡子·为亡妇题照》

泪咽却无声，
只向从前悔薄情，凭仗丹青重省识。
盈盈。一片伤心画不成。
别语忒分明。
午夜鹣鹣梦早醒。卿自早醒侬自梦，
更更。泣尽风檐夜雨铃。

32、《蝶恋花·出塞》

今古河山无定拒。
画角声中，牧马频来去。
满目荒凉谁可语？西风吹老丹枫树。
从前幽怨应无数。
铁马金戈，青冢黄昏路。
一往情深深几许？深山夕照深秋雨。

33、《蝶恋花》

辛苦最怜天上月，一夕如环，夕夕都成玦。
若似月轮终皎洁，不辞冰雪为卿热。
无那尘缘容易绝，燕子依然，软踏帘钩说。
唱罢秋坟愁未歇，春丛认取双栖蝶。

34、《木兰花令》

人生若只如初见，何事秋风悲画扇？
等闲变却故人心，却道故人心易变。
骊山语罢清宵半，夜雨霖铃终不怨。
何如薄幸锦衣儿，比翼连枝当日愿。

35、《于中好》

七月初四夜风雨，其明日是亡妇生辰。
尘满疏帘素带飘，真成暗度可怜宵。
几回偷拭青衫泪，忽傍犀奁见翠翘。
惟有恨，转无聊。五更依旧落花朝。
衰杨叶尽丝难尽，冷雨凄风打画桥。

36、《琵琶仙·中秋》

碧海年年，试问取、冰轮为谁圆缺？吹到一片秋香，清辉了如雪。愁中看好天良夜，知道尽成悲咽。只影而今，那堪重对，旧时明月。

花径里、戏捉迷藏，曾惹下萧萧井梧叶。记否轻纨小扇，又几番凉热。只落得、填膺百感，总茫茫、不关离别。一任紫玉无情，夜寒吹裂。

37、《金缕曲·亡妇忌日有感》

此恨何时已。滴空阶、寒更雨歇，葬花天气。三载悠悠魂梦杳，是梦久应醒矣。料也觉、人间无味。不及夜台尘土隔，冷清清、一片埋愁地。钗钿约，竟抛弃。

重泉若有双鱼寄。好知他、年来苦乐，与谁相倚。我自中宵成转侧，忍听湘弦重理。待结个、他生知已。还怕两人俱薄命，再缘悭、剩月零风里。清泪尽，纸灰起。

38、《金缕曲·慰西溟》

何事添凄咽？但由他、天公簸弄，莫教磨涅。失意每多如意少，终古几人称屈。须知道、福因才折。独卧藜床看北斗，背高城、玉笛吹成血。听谯鼓，二更彻。

丈夫未肯因人热，且乘闲、五湖料理，扁舟一叶。泪似秋霖挥不尽，洒向野田黄蝶。须不羡、承明班列。马迹车尘忙未了，任西风、吹冷长安月。又萧寺，花如雪。

39、《沁园春》

丁巳重阳前三日，梦亡妇淡装素服，执手哽咽，语多不复能记。但临别有云：“衔恨愿为天上月，年年犹得向郎圆。”妇素未工诗，不知何以得此也，觉后感赋。

瞬息浮生，薄命如斯，低徊怎忘。记绣榻闲时，并吹戏雨；雕阑曲处，同倚斜阳。梦好难留，诗残莫续，赢得更深哭一场。遗容在，只灵飙一转，未许端详。

重寻碧落茫茫。料短发、朝来定有霜。便人间天上，尘缘未断；春花秋叶，触绪还伤。欲结绸缪，翻惊摇落，减尽荀衣昨日香。真无奈，倩声声邻笛，谱出回肠。

40、《金缕曲·姜西溟言别》

谁复留君住。叹人生、几翻离合，便成迟暮。最忆西窗同翦烛，却话家山夜雨。不道只、暂时相聚。滚滚长江萧萧木，送遥天、白雁哀鸣去。黄叶下，秋如许。

曰归因甚添愁绪。料强似、冷烟寒月，栖迟梵宇。一事伤心君落魄，两鬓飘萧未遇。有解忆、长安儿女。裘敝入门空太息，信古来、才命真相负。身世恨，共谁语。

0
上一篇: 爱国的格言和古诗词，太全了
下一篇: 2015年元旦晚会主持稿
最新美文

- 伤感日记 对不起，我爱你（十一）
- 伤感日记 醒来时，依旧的细节
- 伤感日记 兄弟，站起来
- 伤感日记 流年岁月指间沙
- 伤感日记 那段日子很好过，这段日很难熬

栏目导航
生活随笔 人生感悟 人生哲理 励志文章 搞笑文章 短篇小说 文章荟萃